บจ.เอ็มเอไอพบรมช.คลังทวงลดภาษี
สมาคม บจ.เอ็มเอไอ รุดพบ รมช.คลังถามความคืบหน้าลดภาษี บจ.เอ็มเอไอ เผยเจ้าหน้าที่ขอยื้อเรื่องรอประกาศลดภาษีนิติบุคคลทีเดียว
5 ก.ย. 2554

สมาคม บจ.เอ็มเอไอ รุดพบ รมช.คลังถามความคืบหน้าลดภาษี บจ.เอ็มเอไอ เผยเจ้าหน้าที่ขอยื้อเรื่องรอประกาศลดภาษีนิติบุคคลทีเดียว
นายสมบัติ อนันตรัมพร นายกสมาคมบริษัทจดทะเบียนในตลาดหลักทรัพย์เอ็มเอไอเปิดเผยว่า เมื่อวันที่ 2 ก.ย.ที่ผ่านมา คณะกรรมการบริหารของสมาคมทั้งหมด 12 คนได้เข้าแสดงความยินดีกับ นายบุญทรง เตริยาภิรมย์ รมช.คลัง พร้อมสอบถามความคืบหน้ามาตรการให้สิทธิประโยชน์ทางภาษีกับบริษัทจดทะเบียนในตลาด mai ในฐานะที่ดูแลกรมสรรพากร หลังจากรัฐบาลชุดเก่าอนุมัติให้ บจ.เอ็มเอไอ จ่ายภาษีในอัตรา 25% เพียงแต่ยังไม่มีผลบังคับใช้เพราะยังไม่ได้ประกาศในพระราชกิจจานุเบกษา 
“คณะกรรมการได้ยื่นหนังสือสอบถามประเด็นดังกล่าว และทราบว่าฝ่ายปฏิบัติการขอรอฟังนโยบายด้านภาษีนิติบุคคลของรัฐบาลก่อน ซึ่งเราเห็นว่าไม่ต้องรอและหากรัฐบาลประกาศลดภาษีนิติบุคคลก็ค่อยว่ากัน” นายสมบัติ กล่าว
ขณะเดียวกันทางสมาคมฯ ได้แสดงความจำนงขอเวลาเข้าพบ นายธีระชัย ภูวนาถนรานุบาล รมว.คลัง ในสัปดาห์นี้ เพื่อแสดงความยินดีและสอบถามเรื่องภาษีแต่ก็ไม่ได้คาดหวังอะไร เพราะเข้าใจดีว่า รมว.คลังมีความรู้และความเข้าใจเรื่องตลาดทุนเป็นอย่างดี